Marilyn Manson
Marilyn Manson er en amerikansk rockgruppe, dannet i 1989 af Marilyn Manson (egentlig Brian Warner, f. 5.1.1969). Navnet er en sammentrækning af Marilyn Monroe og Charles Manson.
Marilyn Manson er inspireret af bl.a. glamrock og satanisme og fremstod snart som en af rockmusikkens mest kontroversielle grupper. Af kristne grupper i USA er den bl.a. blevet beskyldt for at inspirere til drab.
Gruppen slog igennem med albummet Antichrist Superstar (1996), der havde Trent Reznor fra Nine Inch Nails som medproducer. Det blev fulgt op af Mechanical Animals (1998) og Holy Wood (2000). På albummet The Golden Age of Grotesque (2003) anvendtes elektroniske beats i større udstrækning.